## Rješenje kojim se društvu za upravljanje investicijskim fondovima Prospectus Invest d.o.o. za upravljanje investicijskim fondovima, Zagreb, odobrava pripajanje otvorenog investicijskog fonda...

### NN 40/2008 (7.4.2008.), Rješenje kojim se društvu za upravljanje investicijskim fondovima Prospectus Invest d.o.o. za upravljanje investicijskim fondovima, Zagreb, odobrava pripajanje otvorenog investicijskog fonda...

# HRVATSKA AGENCIJA ZA NADZOR FINANCIJSKIH USLUGA

**1368**

Na temelju odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine«, broj 140/05)
i članka 181. stavak 1. Zakona o investicijskim fondovima (»Narodne novine«,
broj 150/05), Hrvatska agencija za nadzor financijskih usluga, na zahtjev
društva za upravljanje investicijskim fondovima Prospectus Invest d.o.o. za
upravljanje investicijskim fondovima, Zagreb, Andrije Hebranga 32-34, u predmetu
pripajanja otvorenog investicijskog fonda Prospectus Global Equity otvorenom
investicijskom fondu Prospectus Jugoistočna Europa, na temelju odluke Uprave na
sjednici održanoj 20. ožujka 2008. godine donosi

## RJEŠENJE

1. Društvu za upravljanje investicijskim fondovima Prospectus Invest d.o.o. za
upravljanje investicijskim fondovima, Zagreb, Andrije Hebranga 32-34, odobrava
se pripajanje otvorenog investicijskog fonda s javnom ponudom Prospectus Global
Equity otvorenom investicijskom fondu Prospectus Jugoistočna Europa.
2. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje: Agencija), zaprimila je
15. veljače 2008. zahtjev društva za upravljanje investicijskim fondovima
Prospectus Invest d.o.o. za upravljanje investicijskim fondovima, Zagreb,
Andrije Hebranga 32-34 (dalje: Društvo), za izdavanjem suglasnosti pripajanja
otvorenog investicijskog fonda s javnom ponudom Prospectus Global Equity
otvorenom investicijskom fondu Prospectus Jugoistočna Europa sukladno odredbama
članka 3. stavka 4. Pravilnika o postupku, uvjetima i načinu pripajanja
otvorenih investicijskih fondova (»Narodne novine« br. 139/06, dalje:
Pravilnik).
Uz zahtjev je bila dostavljena sva dokumentacija sukladno odred­bama članka 3.
stavka 5. Pravilnika i to kako sljedi:
1. Odluka Uprave Društva o pripajanju otvorenog investicijskog fonda Prospectus
Global Equity otvorenom investicijskom fondu Prospectus Jugoistočna Europa
2. Ugovor o pripajanju otvorenog investicijskog fonda Prospectus Global Equity
otvorenom investicijskom fondu Prospectus Jugoistočna Europa
3. Potvrdu o iznosu temeljnog kapitala društva za upravljanje
4. Popis povezanih osoba društva
5. Elaborat o pripajanju otvorenog investicijskog fonda Prospectus Global Equity
otvorenom investicijskom fondu Prospectus Jugoistočna Europa
6. Prospectus Global Equity – financijski izvještaj za godinu koja je završila
31. prosinca 2007. i izvješće neovisnog revizora
7. Prospectus Jugoistočna Europa – financijski izvještaji za godinu koja je
završila 31. prosinca 2007. i izvješće neovisnog revizora
8. Prospectus Invest d.o.o. za upravljanje investicijskim fondovima –
Financijski izvještaji za godinu koja je završila 31. prosinca 2007. i izvještaj
neovisnog revizora
Fond preuzimatelj u postupku pripajanja bit će Prospectus Jugoistočna Europa.
Otvoreni investicijski fond s javnom ponudom Prospectus Jugoistočna Europa je
započeo s radom 30. siječnja 2007. i osnovan je na neodređeno vrijeme. Rad Fonda
odobren je Rješenjem Hrvatske agencije za nadzor financijskih usluga, klasa: UP/I-450-08/06-03/22,
urbroj: 326-113-06-5 od 25. siječnja 2007. godine.
Pripojeni fond u postupku pripajanja bit će Prospectus Global Equity. Otvoreni
investicijski fond s javnom ponudom Prospectus Global Equity je započeo s radom
28. srpnja 2006. i osnovan je na neodređeno vrijeme. Rad Fonda odobren je
Rješenjem Hrvatske agencije za nadzor financijskih usluga, klasa:
UP/I-450-08/06-03/5, urbroj: 326-102-06-4, od 21. srpnja 2006. godine.
Nakon izvršenog pregleda dostavljene dokumentacije Agencija je izvršila uvid u
elaborat o pripajanju u kojem su razlozi troškov­ne operativne i prodajne
prirode, navedeni kao razlog pripajanja Prospectus Global Equity fonda
Prospectus Jugoistočna Europa fondu. Također, Agencija je utvrdila da se
provođenjem pripajanja ne umanjuju prava udjelničara oba otvorena investicijska
fonda s javnom ponudom. Sukladno članku 2. stavku 6. Pravilnika, Društvo
imateljima udjela u Prospectus Global Equity fondu neće obračunati i naplatiti
ulaznu ili izlaznu naknadu.
Također je utvrđeno da je Društvo po donošenju odluke o pripajanju bez odgode
javnim pozivom obavijestilo imatelje udjela u Prospectus Global Equity fondu o
namjeri pripajanja Prospectus Global Equity fonda Prospectus Jugoistočna Europa
fondu što je sukladno odredbi članka 4. stavka 5. Pravilnika. Tekst je objavljen
20. veljače 2008. u oglasnom dijelu »Narodnih novina« broj 22/08.
Na temelju uvida u navedenu dokumentaciju i postupka koji je prethodio zahtjevu
Društva a koji je bio u skladu s odredbama Pravilnika, Uprava Hrvatske agencije
za nadzor financijskih usluga donijela je na svojoj sjednici odluku kako je
navedeno u točci 1. izreke rješenja.
Sukladno odredbi članka 8. stavka 3. Zakona o Hrvatskoj agenciji za nadzor
financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-451-04/08-06/3
Urbroj: 326-113-08-4
Zagreb, 20. ožujka 2008.

Predsjednik Uprave
**Ante Samodol**, v. r.

Rješenje, NN 40/2008-1368
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)